**«Making Your Mind Up»** (norsk oversettelse: *å bestemme deg*) er en britisk poplåt som vant Eurovision Song Contest 1981 for Storbritannia. Sangen ble fremført av popgruppen Bucks Fizz som ble etablert bare måneder før konkurransen. Sangen var komponert av Andy Hill, mens John Danter skrev teksten. De hadde hentet inspirasjon fra 1950-årenes swing og rock 'n' roll, og sangen vakte oppsikt fordi de to mannlige gruppemedlemmene rev av skjørtene på kvinnene midtveis i fremføringen. «Making Your Mind Up» ble en stor hit etter konkurransen og gikk til topps på en rekke europeiske hitlister. I Norge nådde sangen en andreplass på VG-lista.

Bakgrunn
--------

På slutten av 1980 samarbeidet låtskriveren Andy Hill med John Danter og skrev «Making Your Mind Up» spesielt for den britiske finalen i forkant av Eurovision Song Contest 1981. Sangen ble antatt til den britiske finalen, og låtskriverne startet med å sette sammen en gruppe til å fremføre sangen. Resultatet ble kvartetten Bucks Fizz, bestående av Bobby G. Cheryl Baker, Mike Nolan og Jay Aston.

Gruppen sikret seg en plateavtale med RCA Records, og sangen ble publisert av Paper Music. Bandets dansenummer ble laget av koreografen Chrissie Whickham, et tidligere medlem av dansetroppen Hot Gossip.

Eurovision Song Contest
-----------------------

11. mars 1981 deltok Bucks Fizz med «Making Your Mind Up» i den britiske finalen *Song for Europe.* I sterk konkurranse med flere kjente artister og musikere, vant kvartetten den britiske finalen klart med 97 poeng. De ble dermed Storbritannias bidrag til Eurovision Song Contest i Dublin lørdag 4. april.

Dagen etter finalen ble singelen sluppet for salg, og gruppen reiste rundt i Storbritannia for å promotere sangen. Blant annet opptrådte de i BBCs *Top of the Pops*, noe som førte til at singelen entret den britiske singellisten som nummer 24. Uken etter klatret den til femteplass. BBC spilte også inn en promoteringsvideo med sangen og gruppen. I videoen vandrer Bucks Fizz rundt i varehuset Harrods i London. 

### Eurovision-finalen

4. april gikk Eurovision Song Contest 1981 av stabelen i Dublin. Der var «Making Your Mind Up» det 14. bidraget på scenen av 20 deltakere – rett etter Norges Finn Kalvik med «Aldri i livet». Den livlige swing-inspirerte fremføringen skilte seg ut i mengden, og midtveis i sangen rev guttene av jentenes swingskjørt. Under hadde de enda kortere skjørt. Like minnerik var også sangprestasjonen til gruppen, der noen tilsynelatende sang i et høyere toneleie enn de skulle. I et intervju i 1986 fortalte Cheryl Baker at hun sang i et høyere stemmeleie enn resten av gruppen på grunn av nerver. Mike Nolan forklarte på sin side at mikrofonene deres ble byttet om like før fremføringen. Det medførte at Baker og Jay Aston sang inn i hovedmikrofonene, som hadde et høyere volum. Juryenes bedømming var imidlertid basert på generalprøve-fremføringen kvelden før.

I forkant av Eurovision var Storbritannia den store favoritten, men avstemningen ble svært jevn. Både Frankrike, Irland, Sveits, Tyskland og Storbritannia kjempet lenge om seieren, men helt til slutt tok Storbritannia en avgjørende ledelse og vant med 136 poeng – bare 4 poeng foran Tyskland. Den norske juryen ga bare 3 poeng til «Making Your Mind Up».

Etter seieren
-------------

«Making Your Mind Up» ble en stor europeisk hit etter konkurransen og gikk til topps på den britiske singellisten. Der lå den i tre uker. Sangen solgte dessuten til gull i Storbritannia, og ble en av årets mestselgende singler. Sangen tok seg også inn på hitlister verden over og toppet hitlistene i en rekke land. I Norge lå den syv uker på VG-lista, hvorav fire uker som nummer 2 – bare slått av Gry Jannicke Jarlum med «Svake mennesker».

Singelen var den første av rundt 20 britiske singler for Bucks Fizz. Den ble raskt etterfulgt av «Piece of the Action» og debutalbumet *Bucks Fizz.* «Making Your Mind Up» ble også den 47. mest solgte singelen i Storbritannia i 1980-årene. Til tross for sangens suksess, er den imidlertid ikke den mest populære hos fansen til gruppen, og gruppemedlem Cheryl Baker rangerer den heller ikke blant deres beste sanger.

Sangen fikk også stor popularitet i Australia og New Zealand, der den nådde topp ti på singellistene i begge land. I Australia solgte singelen til gull, og gruppen ble svært populær «Down Under». Bandets album, *Bucks Fizz*, solgte også nesten til plantina.

Den mye omtalte skjørte-episoden under dansenummeret har blitt gjentatt en rekke ganger i Eurovision Song Contest siden. Den mest kjente er kanskje Latvias vinnermelodi fra 2002, «I Wanna» med Marie N.

«Making Your Mind Up» ble parodiert av mange artister etter dens suksess, med alternative titler: «Me vas a volver loco», sunget av den spanske gruppen Parchís; «Rock and Roll Cowboy», fremført av den tyske sangeren Maggie Mae; og «It's Only a Wind Up», fremført av den britiske humorgruppen Brown Sauce.

BBC brukte også sangens tittel på sin britiske nasjonale finale fra 2004 til 2007. Showet, Storbritannias svar på Melodi Grand Prix, het da *Making Your Mind Up.*

### Teksten

Sangens handler om at du må se å bestemme deg og ikke vingle, for det kan treffe deg hardt. Du må stole på ditt indre syn og samtidig kjøre på. Det er nemlig på tide å bestemme deg.

Trøndersk versjon
-----------------

Gunnar Hordvik har skrevet en tekst på trøndersk. Den trønderske tittelen er «No må du bestæm dæ». 

### Innspilling

* Four Jets. Utgitt på singelen Mariann MSN 102 i 1981.

Listeplasseringer
-----------------

| Liste | Høyesteplassering | Ukerpå listen | Dato forinntreden |
| --- | --- | --- | --- |
| Australias flagg Australia (Kent Music Report) | 6 | – | 1981 |
| Belgias flagg Belgia, Flandern (Ultratop) | 1 | 12 | 25. april 1981 |
| Danmarks flagg Danmark (Top 20) | 1 | – | 1981 |
| Frankrikes flagg Frankrike (IFOP) | 58 | 5 | 17. april 1981 |
| Irlands flagg Irland (Irish Singles Chart) | 1 | 10 | 29. mars 1981 |
| Israels flagg Israel (israelsk singelliste) | 1 | – | 1981 |
| Nederlands flagg Nederland (Single Top 100) | 1 | 11 | 25. april 1981 |
| New Zealands flagg New Zealand (Listener) | 3 | 18 | 20. september 1981 |
| Norges flagg Norge (VG-lista) | 2 | 7 | Uke 19 1981 |
| Spanias flagg Spania (SER/PROMUSICAE) | 5 | 14 | 9. mai 1981 |
| Storbritannias flagg Storbritannia (UK Singles Chart) | 1 | 12 | 28. mars 1981 |
| Sveits’ flagg Sveits (Schweizer Hitparade) | 3 | 10 | 19. april 1981 |
| Sveriges flagg Sverige (Sverigetopplistan) | 2 | 6 | 24. april 1981 |
| Sør-Afrikas flagg Sør-Afrika (Springbok Radio/Radio Orion) | 7 | 7 | 15. mai 1981 |
| Vest-Tysklands flagg Vest-Tyskland (Offizielle Deutsche Charts) | 5 | 21 | 20. april 1981 |
| Østerrikes flagg Østerrike (Ö3 Austria Top 40) | 1 | 14 | 1. mai 1981 |

Referanser
----------

1. ↑  «Bucks Fizz ‎– Making Your Mind Up». discogs.com. Besøkt 21. februar 2017.
2. ↑  «VG-lista for 'Making Your Mind Up'». VG Nett. Besøkt 21. februar 2017.
3. ↑  «Eurovision Song Contest 1981». eurovision.tv. Besøkt 21. februar 2017.
4. 1 2  «VG-lista for 'Making Your Mind Up'». VG Nett. Besøkt 21. februar 2017.
5. ↑  *Beauty and brains behind Bucks Fizz*, David Wigg, Daily Express, 15. juni 1981
6. 1 2  *The Bucks Fizz Story* Glassbeach Media - DVD- documentar
7. ↑  «UK National Final 1981». National Finals Pages. Besøkt 21. februar 2017.
8. 1 2  «Making Your Mind Up – chart history». Official Charts Company. Besøkt 21. februar 2017.
9. ↑  «Video av Eurovision-framføringen». RTÉ/EBU via YouTube. 26. mars 2012. Besøkt 21. februar 2017.
10. ↑  Intervju med Cheryl Baker på *Wogan*, BBC Television, april 1986
11. ↑  «Eurovision Song Contest 1981 – Scoreboard». www.eurovision.tv. Besøkt 21. februar 2017.
12. ↑  Chart Stats - Bucks Fizz - Making Your Mind Up
13. ↑  «Britiske sertifiseringer – Bucks Fizz (skriv inn Bucks Fizz, velg artist og trykk søk)». British Phonographic Industry. Arkivert fra originalen 1. august 2017. Besøkt 21. februar 2017.
14. ↑  «VG-lista uke 20, 1981». VG Nett. Besøkt 21. februar 2017.
15. ↑  Chart Stats - Bucks Fizz
16. ↑  Forums, BuzzJack Entertainment. «Music forums focusing on chart music with chart and entertainment discussion.». *www.buzzjack.com* **(engelsk)**. Besøkt 21. februar 2017.
17. ↑  *Nul Points*, BBC-dokumentar, 1993
18. ↑  Chester, Jason (19. mai 2015). «Cheryl Baker reveals unrequited love for Bucks Fizz band-mate Mike Nolan». *Mail Online*.
19. ↑  Glenn Baker (17. oktober 1981). «RCA in Australia Seeing Bit Of ABBA In Bucksfizz». *Billboard Magazine*: 71.
20. ↑  eurovision.tv - Marie Ns fremførelse
21. ↑  «Making Your Mind Up – lyrics». The Diggiloo Thrush. Besøkt 21. februar 2017.
22. ↑  «Four Jets ‎– No må du bestæm dæ». discogs.com. Besøkt 21. februar 2017.
23. ↑  Kent, David (1993). *Australian Chart, Books 1970–1992*. Australian Chart Book. ISBN 9780646119175.
24. ↑  «Making Your Mind Up – Ultratop». ultratop.be. Besøkt 21. februar 2017.
25. 1 2  O'Connor, John Kennedy (2005). *The Eurovision Song Contest – The Official History*. UK: Carlton Books. ISBN 978-1-84442-994-3.
26. ↑  «Oversikt over sanger på fransk singelliste (søk 'Bucks Fizz' ved å trykke ctrl+s ev. cmd+f)». InfoDisc.fr. Besøkt 21. februar 2017.
27. ↑ . «The Irish Charts (skriv 'Making Your Mind Up' i søkefeltet)». *www.irishcharts.ie*. Besøkt 21. februar 2017.
28. ↑  Hung, Steffen. «Buck Fizz – Making Your Mind Up». *dutchcharts.nl*. Besøkt 21. februar 2017.
29. ↑  Hung, Steffen. «charts.org.nz – Bucks Fizz – Making Your Mind Up». *charts.org.nz*. Arkivert fra originalen 12. oktober 2012. Besøkt 21. februar 2017.
30. ↑  «Bucks Fizz – Superventas 1981». Listas De Superventas. 12. februar 2010. Besøkt 21. februar 2017.
31. ↑  Hung, Steffen. «Bucks Fizz – Making Your Mind Up – hitparade.ch». *www.hitparade.ch*. Besøkt 21. februar 2017.
32. ↑  «Bucks Fizz – Making Your Mind Up (låt)». hitparad.se. Besøkt 21. februar 2017.
33. ↑  Currin, Brian. «South African Rock Lists Website - SA Charts 1965 - 1989 Acts (B)». *www.rock.co.za*. Besøkt 21. februar 2017.
34. ↑  «Offisiell tysk singelliste (skriv 'Making Your Mind Up' i søkefeltet)». Deutsche Offizielle Charts. Besøkt 21. februar 2017.
35. ↑  Hung, Steffen. «Bucks Fizz – Making Your Mind Up». *austriancharts.at*. Besøkt 21. februar 2017.

| Utmerkelser og prestasjoner |
| --- |
|
| Forgjenger :**«What's Another Year»med Johnny Logan**

 | **Vinner av Eurovision Song Contest**1981 | Etterfølger :**«Ein bißchen Frieden»med Nicole** |
|
| Forgjenger :**«Love Enough for Two»med Prima Donna**

 | **Storbritannias bidrag i Eurovision Song Contest**1981 | Etterfølger :**«One Step Further»med Bardo** |

|  |  |
| --- | --- |
| Oppslagsverk/autoritetsdata | MusicBrainz
 |